**Bilag 5: One-pager om projektet**

**Ny Digital Post-løsning**

Digital Post bruges til at sende digital post sikkert fra kommunale, regionale og statslige myndigheder til og fra borgere og virksomheder, og til at sende post mellem myndigheder. Det er fx post vedrørende feriepenge, indkaldelser til hospitalet og information fra din kommune.

Når offentlige myndigheder sender post igennem Digital Post-løsningen, har det retsvirkning. Det vil sige, at brevene har samme juridiske følger og konsekvenser som et fysisk brev. Sådan kommer det også til at være fremover, når infrastrukturen bag bliver udskiftet i november 2021.

**Kan løsningen noget nyt?**

Med den nye Digital Post-løsning introduceres et nyt format til at sende post, nye brugergrænseflader til borger.dk og Virk og nye løsninger til mobiltelefon og tablet.

Det er målet, at alle brugere af Digital Post vil få en bedre brugeroplevelse. Man vil nemmere kunne se, hvem posten er fra, hvem den vedrører, og hvad den handler om, ligesom at det bliver nemmere at handle på baggrund af posten, fx besvare breve, hvis det er nødvendigt. Desuden åbnes der op for, at flere kan vise den offentlige post fremover.

Med det nye Digital Post får det offentlige større ansvar og ejerskab for, hvordan løsningen designes og udvikles, fordi løsningen ikke længere købes som en service. Det giver bedre mulighed for at kunne tilpasse løsningen til både brugernes og det offentliges fremtidige behov.

**Bliv klar til det nye Digital Post**

Det nye Digital Post er netop nu i gang med at blive udviklet og går i luften til november 2021.

Som myndighed har I overordnet set to opgaver. Den ene opgave handler om at vurdere, hvordan de nye muligheder i løsningen kan bruges til at optimere jeres forvaltning og brugeroplevelsen hos modtagerne af jeres post. Det kræver, at I afsætter tid til at analysere mulighederne i løsningen i forhold til jeres strategi og øvrige indsatser. Det kunne fx være i forbindelse med at optimere, at borgere og virksomheder reagerer rettidigt på jeres post.

Den anden opgave er en teknisk omstillingsopgave, der handler om at omstille jeres systemer til at kunne sende og modtage digital post i den nye løsning. Det nye tekniske format kræver, at I får omstillet jeres modtagersystemer og afsendersystemer – og at I evt. revurderer jeres nuværende arkitektur i forhold til digital post. Der kommer en overgangsperiode på to år fra go live, hvor I fortsat kan sende post i det gamle format, men der vil ikke være en overgangsperiode for modtagersystemer. De skal kunne modtage i det nye format fra go live i 2021.

Størrelsen på opgaverne afhænger af kompleksiteten i jeres organisation og kan kun afdækkes ved at I foretager en lokal analyse. Digitaliseringsstyrelsen vil hjælpe med at tydeliggøre jeres omstillingsopgave gennem konkrete materialer og vejledninger, som I kan tage udgangspunkt i.

**Hvem står for projektet?**

Digitaliseringsstyrelsen anskaffer den nye Digital Post-løsning på vegne af hele den offentlige sektor, og har efterfølgende ansvaret for forvaltning af den. Netcompany A/S står for at udvikle løsningen og varetage den efterfølgende drift i tæt samarbejde med Digitaliseringsstyrelsen. Du kan læse mere om projektet på [www.digst.dk/ngdp](http://www.digst.dk/ngdp)

Vi afholder informationsmøder i hele landet fra d. 16-31. marts 2020. [Tilmeld dig på denne side](https://digst.dk/it-loesninger/digital-post/naeste-generation-digital-post/informations-og-netvaerksmoeder/tilmelding/).